هجرتك

هجرتك
 كلماتها 
هجرتك يمكن أنسى هواك.. وأودع قلبك القاسي

وقلت اقدر فى يوم أسلاك.. وأفضي م الهوى كاسي

لقيت روحي فى عز جفاك.. بافكر فيك وانا ناسي

غصبت روحي على الهجران.. وانت هواك يجري ف دمي

وفضلت أفكر فى النسيان.. لما بقى النسيان همي

لو خطر حبك فى بالي.. والا زار طيفك خيالي

حاولت أهرب م الافكار..اللى تشعلل نار حبي

وفضلت وانا بالي محتار.. فى الحب بين عقلي وقلبي

وكان هجري عشان أنساك.. واودع قلبك القاسي

لقيت روحي فى عز جفاك.. بافكر فيك وانا ناسي

صعبان عليّ جفاك.. بعد اللى شفته فى حبك

مش قادر انسى رضاك.. أيام ودادك وقربك

لكن اعمل ليه ..وانا قلبي لسه صعبان عليه

صعبان عليه إنه اتمنى ..جنة قربك

ونال مراده واتهنى .. بنعيم حبك

ورجعت تسقيه من صدك .. كاس الهجران

وتفوت عليه أيام بعدك .. سهد وحرمان

وقلت أراضيه وأنسى هواك .. واودع قلبك القاسي

وقلت اقدر فى يوم أسلاك.. وأفضي م الهوى كاسي

لقيت روحي في عز جفاك.. بافكر فيك وانا ناسي

ياما حاولت أنساك.. وأنسى ليالي هواك

وانسى الجمال اللى شفته.. في الوجود وياك

حرمت روحي من كل نسمة.. كانت بتسري بينك وبيني

وحرمت روحي من كل نعمة.. كانت بتحلى وياك ف عيني

وقلت أعيش من غير ذكرى.. تخلي قلبي يحن اليك

ما فضلش عندي ولا فكرة.. غير اني أنسى أفكر فيك

وصبحت بين عقلي وقلبي.. تايه حيران

أقول لروحي من غلبي.. انسي النسيان

مادام باهجر عشان أنساك.. وأودع قلبك القاسي

واشوف روحي فى عز جفاك.. بافكر فيك وانا ناسي

 انظر ايضاً 
ليستة اغانى ام كلثوم

تصنيف:اغانى باللغه المصريه
تصنيف:اغانى ام كلثوم
تصنيف:كلمات اغانى